Achomharc arna thabhairt an 9 Meitheamh 2022 ag British Airways plc i gcoinne bhreithiúnas na Cúirte Ginearálta (Ceathrú Dlísheomra méadaithe) a tugadh an 30 Márta 2022 i gCás T-341/17, British Airways plc v an Coimisiún

(Cás C-378/22 P)

(2022/C 303/30)

Teanga an cháis: an Béarla

Páirtithe

Achomharcóir: British Airways plc (ionadaithe: A. Lyle-Smythe agus R. O'Donoghue, advocaten, T. Sebastian, Barrister)

Páirtí eile sna himeachtaí: an Coimisiún Eorpach

An t-ordú atá á lorg

Iarann na hachomharcóirí ar an gCúirt Ghinearálta:

— An breithiúnas atá faoi achomharc a neamhniú ina iomláine nó, de rogha air sin, go páirteach, a mhéid a dhiúltaítear leis don cheathrú pléadáil agus don dara cuid den seachtú pléadáil ón achomharcóir;

— Mura ndéanfar an breithiúnas atá faoi achomharc a neamhniú ina iomláine, alt a 4 de chuid oibríochtúil an bhreithiúnais a neamhniú a mhéid a bhaineann sí leis an gceathrú pléadáil ón achomharcóir agus leis an dara cuid den seachtú pléadáil ón achomharcóir;

— Cinneadh C(2017) 1742 final ón gCoimisiún an 17 Márta 2017 maidir le himeacht de bhun Airteagal 101 CFAE, Airteagal 53 de Chomhaontú LEE agus Airteagal 8 den Chomhaontú idir an Comhphobal Eorpach agus Cónaidhm na hEilvéise maidir le hAeriompar (Cás AT.39258 – Airfreight) (an Cinneadh) a neamhniú, ina iomláine nó go páirteach, go háirithe an chéad abairt d’aithris 1045 agus aithris 1046 ina hiomláine; agus

— Costais an achomhairc a dhámhachtain don achomharcóir

Saincheisteanna dlí agus príomhargóintí

Tá an t-achomharcóir ag iarraidh go gcuirfí an breithiúnas atá faoi achomharc ar neamhní, ina iomláin nó go páirteach. Leis an mbreithiúnas atá faoi achomharc, cuireadh clabhsúr le hiarratas an achomharcóra an Cinneadh a neamhniú, ina iomláine nó go páirteach.

Mar thaca leis an achomharc, maíonn an t-achomharcóir na trí shaincheist dlí a leanas:

An chéad saincheist dlí – rinne an Chúirt Ghinearálta earráid dlí trína cúiseanna féin a chur in ionad chúiseanna an Choimisiúin agus mhainnigh sí éifeachtaí cáilithe ar bith ar an iomaíocht a aimsiú in AE/LEE. Tá an tsaincheist seo ina dhá chuid. I dtús báire, áitítear gur léir nár leor na cúiseanna sciobtha ón gCoimisiúin agus go ndearna an Chúirt Ghinearálta earráid neamhcheadaithe trína cúiseanna sonraithe féin a chur in ionad na gcúiseanna sin. Thairis sin, tá na cúiseanna ón gCoimisiúin neamhleor ach go háirithe toisc nach sonraítear éifeacht ábhartha leordhóthanach ar iomaíocht san AE/LEE leo.

An dara saincheist dlí – rinne an Chúirt Ghinearálta earráid dlí agus í ag teacht ar a conclúidí i leith éifeachtaí ar mhargaí iartheachtacha earraí in AE/LEE. Chuir an Chúirt Ghinearálta an fhianaise a bhí roimpi as riocht, leag sí an dualgas chruthúnais ar an achomharcóir ar bhealach míchuí, chun tairiscintí ábharthacha i leith fíricí a dhíchruthú, agus chuaigh sí os cionn a hinniúlachta trína cúiseanna féin, a bhí an-difriúil ar fad, a chur in ionad chúiseanna an Choimisiúin.

An tríú saincheist dlí – rinne an Chúirt Ghinearálta earráid dlí agus gur bhain sí míchiall as an gCinneadh thuasluaite trí bheith ag brath ar ghnéithe áirithe de shárú leanúnach amháin, a raibh éifeachtaí aige laistigh de AE/LEE, chun dlínse a bhunú ar iompar eachtrannach ar leith, nár cruthaíodh ina leith sin go raibh éifeachtaí cáilithe cruthaithe leis laistigh de chríoch AE/LEE.